Weerdiens waarsku oor kitsvloedeFoto: Pixabay Die Suid-Afrikaanse Weerdiens het Saterdag ŉ waarskuwing uitgereik vir swaar reën en kitsvloede regoor Gauteng, asook ander dele van die land. Mbazhi Maliage, ŉ voorspeller by die weerdiens, het aan Maroela Media gesê reën kom sedert Vrydagaand oor die hele Gauteng voor en dit sal na verwagting tot Sondagoggend voortduur. “In hierdie stadium is dit moeilik om te sê hoeveel dit al in die provinsie gereën het omdat ons klimaatdepartement dit eers Maandagoggend sal kan bevestig. Ons het egter vroeg vanoggend ŉ waarskuwing vir swaar reën en moontlike kitsvloede uitgereik,” het Maliage gesê. Sy het gesê daar is ook waarskuwings vir swaar reën in die oostelike dele van Noordwes, die hele Mpumalanga en die noordelike dele van KwaZulu-Natal uitgereik. “Die meeste reënval sal na verwagting tot 23:00 voorkom, maar dit sal môre ook nog onderbroke in hierdie plekke reën.” Maliage het gesê ŉ Whatsapp-boodskap wat die ronde doen met kitsvloedwaarskuwings vir spesifieke laagwaterbrûe in Pretoria kom nie van die weerdiens af nie, maar het gemaan dat motoriste steeds waaksaam moet wees op nat paaie. Maroela Media het vroeër berig dat kitsvloede vandeesweek groot skade in Heidelberg, Gauteng, aangerig het met huise wat oorstroom is, paaie wat weggespoel het, stormwaterafvoerpype wat geblokkeer is en elektrisiteitstoevoer wat afgesny is.